钦定古今图书集成/明伦汇编/官常典/第315卷 > 张行简
## 钦定古今图书集成/明伦汇编/官常典/第315卷 > 张行简

按《金史张𬀩传》：“𬀩子行简，字敬甫，颖悟力学，淹贯古
今。大定十九年进士第一，除应奉翰林文字。丁母忧，
归葬益都，杜门读书，人莫见其面。服除，复任。章宗即
位，转修撰，进读陈言文字，摄太常博士。夏国遣使陈
慰，欲致祭大行灵殿，行简曰：‘彼陈慰非专祭不可。廷
议遣使横赐高丽。比遣使报哀，彼以细故邀阻，且出
嫚言，俟移问还报，横赐未晚’。”徒单克宁韪其言，深器
重之。转翰林修撰，与路伯达俱进读陈言文字。累迁
礼部郎中。司天台刘道用改进新历，诏学士院更定
历名。行简奏乞覆校测验，俟将来月食无差，然后赐
名。诏翰林侍讲学士党怀英等覆校。怀英等校定道
用新历，明昌三年不置闰，即以闰月为三月。二年十
二月十四日，金、木星俱在危十三度，《道用历》在十三
日，差一日。三年四月十六日夜月食，时刻不同，道用
不曾考验古今所记，比证事迹，辄以上进，不可用。道
用当徒一年，收赎。长行彭徽等四人，各杖八十罢。群
臣屡请上尊号，章宗不从，将下诏以示四方，行简奏
曰：“往年饥民弃子，或丐以与人。其后诏书官为收赎，
或其父母衣食稍充，即识认官亦断与之。自此以后，
饥岁流离道路，人不肯收养，肆为捐瘠，饿死沟中。伏
见近代《御灾诏书》，皆曰‘以后不得复取’，今乞依此施
行。”上是其言，诏中书行之。久之，兼同修国史，改礼部
侍郎，提点司天台直学士，同修史如故。行简言：“唐制，
仆射、宰相生日，百官通班致贺，降阶答拜。国朝皇太
子元正生日，三师、三公、宰执以下，须群官同班贺，皇
太子，立受不答拜。今尚书省宰执生日，分六品以下
别为一班揖贺，宰执坐答揖，左右司郎中、五品官廷
揖，亦坐答之。臣谓身坐举手答揖，近于坐受也。宰执
受贺，其礼乃重于皇太子，恐于义未安，别嫌明微，礼
之大节。伏请宰执生日，令三品以下官同班贺，宰执
起立，依见三品官仪式通答揖。”上曰：“此事何不早辨
正之？如都省擅行，卿论之是矣。”行简对曰：“礼部盖尝
参酌古今典礼，拟定仪式，省廷不从，辄改以奏。”下尚
书省议，遂用之。宰执生日，三品以下群官通班贺，起
立答之自此始。行简转对，因论典故之学，乞于太常
博士之下置检阅官二员，通礼学资浅者使为之，积
资乃迁博士。又曰：“今虽有《国朝集礼》，至于食货、官职、
兵刑沿革，未有成书，乞定《会要》，以示无穷。”承安五年，
迁侍讲学士、同修史、提点司天如故。泰和二年，为宋
主生日副使。上召生日使完颜瑭戒之曰：“卿过界勿
饮酒，每事听于行简。”谓行简曰：“宋人行礼，好事末节
苟有非是，皆须正之。旧例所有，不可不至。”上复曰：“颇
闻前奉使者过淮，每至中流，即以分界争渡，舡此殊
非礼。卿自戒舟人，且语宋使曰：‘两国和好久矣，不宜
争细故伤大体’。”丁宁谕之，使悉此意也。四年，诏曰：“每
奏事之际，须令张行简常在左右。”五年，群臣复请上
尊号，上不许，诏行简作批答。因问行简：“宋范祖禹作
《唐鉴》论尊号事”，行简对曰：“司马光亦尝谏尊号事不
若祖禹之词深至，以谓臣子生谥君父，颇似惨切。”上
曰：“卿用祖禹意答之。”仍曰：“太祖虽有尊号，太宗未尝
受也。”行简乞不拘对偶，引祖禹以微见其意。从之。其文深雅，甚得代言之体。改顺天军节度使。上谓行简
曰：“卿未更治民，今至保州，民之情伪卒难臆度，如何
治之则可？”对曰：“臣奉行法令，不敢违失，狱讼之事，以
情察之，钤制公吏，禁抑豪猾，以镇静为务，庶几万分
之一。”上曰：“在任半岁或一年，所得利害上之。”行简到
保州，上书曰：“比者括官田给军，既一定矣，有告欲别
给者，辄从其告，至今未已。名曰官田，实取之民以与
之。夺彼与此，徒起争端。臣所管已拨深泽县地三百
馀顷，复告水占沙咸者三之一，若悉从之，何时可定？
臣谓当限以月日，不许再告为便。”下尚书省议，奏请
如实有水占河塌，不可耕种，本路及运司佐官按视，
尚书省下按察司覆同，然后改拨。若沙咸塉薄，当准
“已拨为定。”制曰：“可。”六年，召为礼部尚书兼侍讲、同修
国史。秘书监。进《太一新历》，诏行简校之。七年，上遣中
使冯贤童以实封御扎赐行简曰：“朕念镐、郑二王误
干天常，自贻伊戚，槁葬郊野，多历年所，朕甚悼焉。欲
追复前爵，备礼改葬。卿可详阅唐贞观追赠隐巢并
前代故事，密封以闻。”又曰：“欲使石古乃于威州择地
营葬，岁时祭奠。兼命卫王诸子中立一人为郑王后，
谨其祭祀。此事既行，礼须降诏。卿可草诏文，大意一
就，封进。”行简。乃具汉淮南厉王长、楚王英、唐隐太子
建、成、巢剌王元吉、谯王重福故事为奏，并进诏草，遂
施行焉。累迁太子太保、翰林学士承旨，尚书修史如
故。贞祐初，转太子太傅。上书论议和事，其略曰：“东海
郡侯尝遣约和，较计细故，迁延不决。今都城危急，岂
可拒绝？臣愿更留圣虑，包荒含垢，以救生灵。或如辽、
宋相为敌国，岁奉币帛，或二三年以继，选忠实辨捷
之人往与议之，庶几有成，可以纾患。”是时，百官议者
虽有异同，大概以和亲为主焉。庄献太子葬后，不置
宫师官，升承旨为二品以宠行简，兼职如故。三年七
月，朝廷备防秋兵械，令内外职官不以丁忧致仕，皆
纳弓箭。行简上书曰：“弓箭非通有之物，其清贫之家
及中下监当丁忧致仕，安有所谓如法军器？今绳以
军期，补弊修坏，以求应命而已，与仓猝制造何以异
哉！若于随州郡及猛安谋克人户拘括，择其佳者买
之，不足则令职输所买之价，庶不扰而事可办。”左丞
相仆散端、平章政事高琪、尽忠、右丞贾谥谦，皆曰：“丁
忧致仕者，可以免此。”权参政乌古论德升曰：“职官久
享爵禄，军兴以来，曾无寸补，况事已行而复改，天下
何所取信是议也。”丁忧致仕官竟得免。是岁卒。赠银
青荣禄大夫，谥文正。行简端悫慎密，为人主所知。自
初入翰林，至太常、礼部，典贡举终身，缙绅以为荣。与
弟行信同居数十年，人无间言。所著“文章”十五卷、《礼
例纂》一百二十卷。会同朝献，禘祫丧葬，皆有记录。及
清台、皇华戒严，为善自公等记藏于家。